b'\n_START_ARTICLE_\nOstrostrelna pu\xc5\xa1ka Dragunova\n_START_SECTION_\nZasnova\n_START_PARAGRAPH_\nPu\xc5\xa1ko so zasnovali na zahtevo sovjetskih oboro\xc5\xbeenih sil iz leta 1958. Zaklep temelji na pu\xc5\xa1ki AK-47, odvod smodni\xc5\xa1kih plinov pa deluje na druga\xc4\x8den na\xc4\x8din. Glavni konstruktor je bil Jevgenij Fjodorovi\xc4\x8d Dragunov, ki je kon\xc4\x8dal delo leta 1963. SVD uporablja naboj 7,62x54 R, ki izvira iz leta 1891. Delovanje je polavtomatsko, s plinsko zasnovo.\n_START_SECTION_\nDodatna oprema\n_START_PARAGRAPH_\nDragunov standardni strelni daljnogled je PSO-1 s 4\xc3\x9724 pove\xc4\x8davo, ki ima vgrajeno baterijo in pasivni infrarde\xc4\x8d filter. Mo\xc5\xbeni so tudi ostali strelni daljnogledi s pove\xc4\x8davo do 9\xc3\x97. V primeru po\xc5\xa1kodbe ali odpovedi daljnogleda so vgrajeni neodstranljivi mehanski merki, kar je redkost pri sodobnih ostrostrelnih pu\xc5\xa1kah. Kopito je opremljeno z naslonom za li\xc4\x8dnico. Standardna oprema vsebuje tudi bajonet, ki se ga nasadi podobno kot pri AK-47, jermen za no\xc5\xa1njo in pribor za vzdr\xc5\xbeevanje in \xc4\x8di\xc5\xa1\xc4\x8denje.\n_START_SECTION_\nBojna uporaba\n_START_PARAGRAPH_\nV vsakem oddelku v sovjetski kopenski vojski je bil en vojak oboro\xc5\xbeen s SVD, ki so bili posebej usposobljeni za to oro\xc5\xbeje. Njihova naloga ni bila prvenstveno ostrostrelska, ampak je bila pove\xc4\x8danje bojnega dosega oddelka (ki je bil oboro\xc5\xbeen z AK-47 z dosegom do 300 m) do/nad 600 m._NEWLINE_Zaradi tega delovanja so pu\xc5\xa1ko skonstruirali kot odporno in trdno, saj je namenjena tudi uporaba bajoneta in mehanskih merkov za \xc2\xbbbli\xc5\xbeinski\xc2\xab\xc2\xa0boj. Dragunov je \xc5\xa1e zmeraj v uporabi v vojskah in policijskih silah biv\xc5\xa1ega Var\xc5\xa1avskega pakta in njihovih partnerskih dr\xc5\xbeavah.\n_START_SECTION_\nPosodobitev\n_START_PARAGRAPH_\nPrvotne razli\xc4\x8dice SVD-jev so imele lesene dele (kopito, dr\xc5\xbealo,...), toda po\xc4\x8dasi so jih zamenjali z polimerskimi, ki so bolj zanesljivi in zmanj\xc5\xa1ujejo korozijo._NEWLINE_Zasnovali so tudi karabinsko razli\xc4\x8dico SVDS, ki ima skraj\xc5\xa1ano cev in prelomno kovinsko kopito. SVDS je namenjena predvsem padalskim in mehaniziranim enotam, ki so na tesnem s prostorom.'